# EXPERIMENTO I: O circuíto eléctrico básico

No seguinte vídeo explicamos como construír un circuíto eléctrico básico. Lembra que se decides facer un ti mesmo, debes contar coa axuda dunha persoa adulta.

Pilar Barros e Susana Camiña. O circuíto eléctrico básico (CC BY-SA)

## EXPLICACIÓN

A electricidade é un tipo de enerxía moi usado na vida cotiá, por exemplo, dos electrodomésticos que temos nas nosas casas e utilizamos a diario, a maioría funciona con enerxía eléctrica.

Pero, que é a electricidade? A electricidade é unha forma de enerxía que consiste na circulación de cargas eléctricas presentes nos corpos. A carga eléctrica é unha propiedade da materia; esta carga orixínase nos átomos, concretamente, nas partículas subatómicas: nos electróns (carga negativa) e nos protóns (carga positiva). A electricidade maniféstase a través de forzas de atracción ou de repulsión: dous corpos con diferente carga atráense; polo contrario, dous corpos co mesmo tipo de carga repélense. A maior parte dos obxectos que nos rodean teñen a mesma carga negativa e positiva, iso significa que son electricamente neutros.

En función de se un material transmite con maior ou menor facilidade a corrente eléctrica falamos de materiais condutores ou illantes. Un material é condutor eléctrico cando transmite a corrente eléctrica a través del; os materiais que mellor conducen a corrente son os metais. Pola contra, un material é un illante eléctrico cando non permite o paso de corrente a través del; é o caso da madeira ou do plástico.

Segundo sexa o transporte da corrente eléctrica, distinguimos dous tipos de corrente:

1. Corrente continua: a corrente circula sempre na mesma dirección e coa mesma intensidade. É a corrente que xeran as pilas, as baterías ou as dínamos. O noso circuíto é de corrente continua.

2. Corrente alterna: varía a dirección e tamén a intensidade. É a corrente que usamos habitualmente nas nosas casas, nos enchufes e nas tomas de corrente.

No circuíto eléctrico que construímos partimos dunha pila, que é o xerador, e a través do cable, que é o material condutor grazas ao fío de cobre do seu interior, chegamos á lámpada, que é o corpo receptor. O interruptor permítenos pechar e abrir o circuíto: cando presionamos o interruptor pechamos o circuíto, permitindo que a electricidade flúa por el; cando o interruptor non está presionado, o circuíto permanece aberto, impedindo a circulación da electricidade polo circuíto.

A electricidade é un tipo de enerxía facilmente transformable en diferentes efectos moi interesantes para o ser humano: efectos mecánicos, luminosos, caloríficos, magnéticos ou químicos.

# Coñecementos previos

Formas da enerxía

A enerxía pode manifestarse de formas diferentes. As principais formas de enerxía son:

1. Térmica ou calorífica: é a enerxía que se deprende en forma de calor.

2. Mecánica: é a enerxía que posúen os corpos en movemento.

3. Luminosa: é a enerxía que contén a luz.

4. Química: é a que está almacenada nalgunhas substancias, como por exemplo os alimentos ou os combustibles.

5. Eléctrica: é a causada polo movemento das cargas eléctricas. Fai funcionar electrodomésticos e máquinas.

6. Nuclear: é a que posúen algunhas substancias, como o uranio ou o plutonio.

CARACTERÍSTICAS DA ENERXÍA

A enerxía posúe as seguintes características:

1. Consérvase: nin se crea, nin se destrúe. É o que se coñece como o Principio de conservación da enerxía.

2. Transfórmase: pode cambiar dunha forma a outra.

3. Traspásase: pode pasar dun corpo a outro.

Para saber máis podes consultar o seguinte enlace:

www.areaciencias.com/fisica/principio-de-conservacion-de-la-energia.html

Licenciado baixo a Licenza Creative Commons Recoñecemento Compartir igual 4.0